Mayon

mini|desno|150p|Mayon 1926. godine
Vulkan Mayon, poznat i kao Planina Mayon je aktivni stratovulkan u pokrajini Albay, u regiji Bicol, na filipinskom ostrvu Luzon. Visok je 2463 metra.

Poznat po svom gotovo simetričnom konusnom obliku, Mayon predstavlja sjevernu granicu grada Legazpi City. U tradiciji stanovništva koje živi u okolini vulkana naziva se Bulkang Magayon () po legendarnoj herojskoj Daragang Magayon (doslovno na bikol jeziku: Prelijepa dama). Dana 13. oktobra 2008. godine Mayon je predložen na spisak 7 najvećih čuda prirode novijeg doba.

 Geomorfologija 
Vulkan Mayon je aktivni stratovulkan. Trenutni konus je formiran putem piroklastičnih tokova i tokova lave iz ranijih erupcija. Mayon je jedan od najaktivnijih vulkana na Filipinima. Smatra se da je u posljednjih 400 godina imao je 49 erupcija.

Nalazi se na istočnoj strani ostrva Luzon, paralelno filipinskoj brazdi koja predstavlja konvergentnu granicu gdje se filipinska morska ploča uvlači ispod filipinskog pokretnog pojasa. Na mjestima gdje se kontinentalna ploča ili pojas kontinentalnih fragmenata dodiruje sa okeanskom pločom, lakši kontinentalni materijal prelazi preko okeanske ploče gurajući je dublje u Zemljinu koru. Magma, koja nastaje na mjestu gdje se tope stijene, može se probiti kroz kontinentalnu ploču oslabljenu zbog sudara tektonskih ploča. Jedno takvo mjesto gdje je magma izbila je i Mayon. Kao i drugi okolni vulkani na obodu Tihog okeana, Mayon je dio Pacifičkog vatrenog prstena.

 Lokacija i formiranje 
Vulkan Mayon je najznačajnije obilježje filipinske pokrajine Albay. Nalazi se 10 km od zaliva Albay, u općinama Legazpi City, Daraga, Camalig, Guinobatan, Ligao City, Tabaco City, Malilipot i Santo Domingo. Uzdiže se 2463 m (8077 stopa) iznad zaliva.

Vulkan Mayon je jedan od najaktivnijih vulkana na Filipinima a smatra se da je jedan od najsavršenije formiranih vulkana zbog svog simetričnog konusa. On je bazaltno-andesitski vulkan. Gornje padine vulkana su veoma strme sa prosječnom strminom od 35-40 stepeni, dok je na vrhu relativno mali krater. Na strminama su vidljivi slojevi stvrdnute lave i drugog vulkanskog materijala.

 Erupcije 
U pisanoj historiji zabilježeno je 49 erupcija Mayona. Prva zabilježena erupcija bila je 1616 godine. Njegova pretposljednja veća erupcija je bilo relativno mirno izlijevanje lave 14. jula 2006, međutim opasnost po stanovništvo se povećala nakon što je nastalo lahar djelovanjem kiše i prolaskom tajfuna "Durian" 30. novembra 2006. godine. Sljedeća erupcija na vrhu se desila 10. augusta 2008. godine. Trenutno, vulkanska aktivnost je slaba, ali se u skorije vrijeme može očekivati jača erupcija.

Najrazornija erupcija Mayona se desila 1. februara 1814. godine. Tok lave nije bio toliko obilan u odnosu na erupciju iz 1766. godine. Međutim, vulkan je intenzivno izbacivao tamni dim i pepeo te je na kraju potpuno zatrpao i razorio grad Cagsawa. Samo je zvonik ostao iznad nove površine tla. Drveće je bilo spaljeno, rijeke značajno zagađene. Okolna područja su također bila uništena, a nagomilani pepeo je ponegdje bio debljine i 9 metara. Smatra da se je u toj najvećoj katastrofi poginulo oko 2.200 stanovnika pokrajine Albay.

Najduža neprekinuta erupcija Mayona se otpočela 23. juna 1897. godine i trajala je sedam dana. Ponovo je lava dosegla naseljena mjesta. Sedam milja istočno od vulkana, selo Bacacay je potpuno spaljeno, a 15 metara lave ga je potpuno prekrilo. U selu Libon je tada oko 100 osoba poginulo, a moguće je da su se ugušili od dima i pepela te izbačenih gromada užarenih stijena. Druga sela poput San Roque, Misericordia i Santo Nino su također ostala bez brojih stanovnika. Vjetrovi su odnijeli pepeo i dim na više od 160 km od vulkana. Smatra se da je ukupno 400 ljudi stradalo tokom te erupcije.

Od erupcije 1984. godine nije zabilježen nijedan smrtni slučaj usljed erupcije, jer je na preporuku filipinskih geologa pravovremeno evakuirano više od 73.000 osoba. Međutim, u velikoj erupciji 1993. godine poginulo je 77 osoba, najvećim dijelom poljoprivrednika, zbog piroklastičnih lavina.

Mayon je ponovo eruptirao od jula do oktobra 2006, godine, a tokom te erupcije nije bilo ljudskih žrtava. U vrijeme te erupcije najsnažnija vulkanska aktivnost je zabilježena sredinom augusta 2006. godine. Tokom sljedeća dva mjeseca, izbacivanje lave i pepela se postepeno smanjilo. Međutim, krajem novembra 2006. godine nailaskom tajfuna Durian, nastala su klizišta od mulja, blata i ostalog materijala koji je izbačen putem erupcije. Klizišta su usmrtila oko 1000 osoba a velika područja u predgrađima Legazpi Citya su bila prekrivena muljem i blatom, gotovo do krovova kuća.

Sredinom decembra 2009. godine, ponovo je došlo do pojačane vulkanske aktivnosti, te je nakon preporuka geologa izvršena evakucija stanovništva. U periodu od 15. do 17. decembra 2009. godine zabilježeno je nekoliko umjerenih eksplozija, a lava se isticala iz kratera i do 4 km niz padinu vulkana. Po podacima filipinske vlade, ukupno je evakuirano preko 33.000 osoba iz ugroženog područja. Početkom januara 2010. godine, erupcijska aktivnost se počela polahko smanjivati, te se dio evakuiranih stanovnika počeo vraćati kućama.

 Vanjski linkovi 
 Stranice filipinskog Instituta za vulkanologiju (PHIVOLCS) 
 Philippines National Disaster Coordinating Council Mount Mayon Updates
 NASA Earth Observatory page 


 Reference 

Kategorija:Stratovulkani
Kategorija:Vulkani na Filipinima
Kategorija:Planine na Filipinima
Kategorija:Vulkani subdukcije
Kategorija:Nacionalni parkovi na Filipinima
Kategorija:Aktivni vulkani
Kategorija:VEI-4 vulkani